Document ID: 32015D2071

Reference:
18.11.2015
EL
Επίσημη Εφημερίδα της Ευρωπαϊκής Ένωσης
L 301/47
ΑΠΌΦΑΣΗ (ΕΕ) 2015/2071 ΤΟΥ ΣΥΜΒΟΥΛΊΟΥ
της 10ης Νοεμβρίου 2015
για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, το πρωτόκολλο του 2014 της σύμβασης περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας, όσον αφορά τα άρθρα 1 έως 4 του πρωτοκόλλου σχετικά με τα θέματα που αφορούν τη δικαστική συνεργασία σε ποινικές υποθέσεις
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 2 της ΣΛΕΕ σε συνδυασμό με το άρθρο 218 παράγραφος 6 στοιχείο α) σημείο v),
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη την έγκριση του Ευρωπαϊκού Κοινοβουλίου,
Εκτιμώντας τα ακόλουθα:
(1)
Η Ένωση προωθεί την κύρωση των διεθνών συμβάσεων εργασίας οι οποίες έχουν ταξινομηθεί από τη Διεθνή Οργάνωση Εργασίας (ΔΟΕ) ως επικαιροποιημένες, για τη συμβολή στις προσπάθειες της Ένωσης για την προώθηση των ανθρωπίνων δικαιωμάτων και της αξιοπρεπούς εργασίας για όλους, καθώς και για την εξάλειψη της εμπορίας ανθρώπων, τόσο εντός όσο και εκτός της Ένωσης. Η προστασία των θεμελιωδών αρχών και δικαιωμάτων στην εργασία αποτελεί βασική πτυχή αυτής της προώθησης.
(2)
Η σύμβαση περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας, την οποία συμπληρώνει το πρωτόκολλο του 2014, αποτελεί θεμελιώδη σύμβαση της ΔΟΕ και επηρεάζει τους κανόνες που παραπέμπουν σε βασικά εργασιακά πρότυπα.
(3)
Στον βαθμό που το πρωτόκολλο του 2014 της σύμβασης περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας (εφεξής «το πρωτόκολλο») καλύπτει τον τομέα της προστασίας των θυμάτων εγκληματικών πράξεων που διέπεται από το άρθρο 82 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ), η Ένωση έχει ήδη θεσπίσει κοινούς κανόνες που καλύπτουν τον τομέα αυτό σε μεγάλο βαθμό, ιδίως μέσω των οδηγιών του Ευρωπαϊκού Κοινοβουλίου και του Συμβουλίου 2011/36/ΕΕ (1) και 2012/29/ΕΕ (2). Το πρωτόκολλο μπορεί να επηρεάσει αυτούς τους κοινούς κανόνες.
(4)
Το άρθρο 19 παράγραφος 4 του καταστατικού της ΔΟΕ για την έκδοση και την κύρωση των συμβάσεων εφαρμόζεται παρόμοια στα πρωτόκολλα, τα οποία είναι δεσμευτικές διεθνείς συμφωνίες, με την επιφύλαξη της κύρωσης και που συνδέονται με συμβάσεις.
(5)
Η Ένωση δεν μπορεί να κυρώσει το πρωτόκολλο, δεδομένου ότι μόνο κράτη μπορούν να είναι συμβαλλόμενα μέρη του.
(6)
Τα κράτη μέλη θα πρέπει συνεπώς να εξουσιοδοτηθούν να κυρώσουν το πρωτόκολλο, ενεργώντας από κοινού προς το συμφέρον της Ένωσης, όσον αφορά τα τμήματα που εμπίπτουν στην αρμοδιότητα της Ένωσης σύμφωνα με το άρθρο 82 παράγραφος 2 της ΣΛΕΕ.
(7)
Τα άρθρα 1 έως 4 του πρωτοκόλλου περιέχουν υποχρεώσεις σχετικά με τη νομοθεσία της Ένωσης για την προστασία των θυμάτων εγκληματικών πράξεων. Ως εκ τούτου, οι εν λόγω διατάξεις εμπίπτουν στο πεδίο εφαρμογής του τίτλου V του τρίτου μέρους της ΣΛΕΕ, ιδίως του άρθρου 82 παράγραφος 2.
(8)
Το άρθρο 82 παράγραφος 2 της ΣΛΕΕ είναι η μόνη νομική βάση στην οποία θα πρέπει να βασίζεται η παρούσα απόφαση. Το πρωτόκολλο, ειδικότερα το άρθρο 4, αναφέρεται επίσης στο καθεστώς διαμονής των θυμάτων της αναγκαστικής ή υποχρεωτικής εργασίας, στον βαθμό που αυτό είναι αναγκαίο για να μπορούν τα θύματα να έχουν πρόσβαση σε κατάλληλα και αποτελεσματικά διορθωτικά μέτρα. Ωστόσο, αυτός ο σκοπός που συνδέεται με το άρθρο 79 της ΣΛΕΕ είναι απλά περιστασιακός, ενώ οι στόχοι της πρόληψης και της καταπολέμησης της εμπορίας ανθρώπων και της προστασίας των θυμάτων που σχετίζονται με το άρθρο 82 παράγραφος 2 της ΣΛΕΕ αναγνωρίζονται ως πρωτεύων στόχος και συνιστώσα.
(9)
Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στην έκδοση της παρούσας απόφασης ούτε δεσμεύεται από αυτή ούτε υπόκειται στην εφαρμογή της.
(10)
Το Ηνωμένο Βασίλειο και η Ιρλανδία δεσμεύονται από την οδηγία 2011/36/ΕΕ και από την οδηγία 2012/29/ΕΕ και, συνεπώς, συμμετέχουν στην έκδοση της παρούσας απόφασης.
(11)
Τα κράτη μέλη θα πρέπει να εξουσιοδοτηθούν να κυρώσουν το πρωτόκολλο όσον αφορά θέματα που σχετίζονται με τη δικαστική συνεργασία σε ποινικές υποθέσεις που περιέχονται στα άρθρα 1 έως 4 του εν λόγω πρωτοκόλλου. Τα τμήματα του πρωτοκόλλου που εμπίπτουν στην αρμοδιότητα της Ένωσης, εκτός από τα τμήματα που αφορούν τη δικαστική συνεργασία σε ποινικές υποθέσεις, θα υπόκεινται σε απόφαση που εκδόθηκε παράλληλα με την παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη εξουσιοδοτούνται με την παρούσα απόφαση να κυρώσουν, καθόσον αφορά τα μέρη που περιέχονται στα άρθρα 1 έως 4 του πρωτοκόλλου και εμπίπτουν στην αρμοδιότητα της Ευρωπαϊκής Ένωσης σύμφωνα με το άρθρο 82 παράγραφος 2 της ΣΛΕΕ, το πρωτόκολλο του 2014 της σύμβασης περί της αναγκαστικής ή υποχρεωτικής εργασίας του 1930, της Διεθνούς Οργάνωσης Εργασίας.
Άρθρο 2
Τα κράτη μέλη θα πρέπει να προβούν στις αναγκαίες ενέργειες για την κατάθεση των εγγράφων κύρωσης της σύμβασης στον γενικό διευθυντή του Διεθνούς Γραφείου Εργασίας το συντομότερο δυνατόν και κατά προτίμηση πριν από τις 31 Δεκεμβρίου 2016.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 10 Νοεμβρίου 2015.
Για το Συμβούλιο
Ο Πρόεδρος
P. GRAMEGNA
(1)  Οδηγία 2011/36/ΕΕ του Ευρωπαϊκού Κοινοβουλίου και του Συμβουλίου, της 5ης Απριλίου 2011, για την πρόληψη και την καταπολέμηση της εμπορίας ανθρώπων και για την προστασία των θυμάτων της, καθώς και για την αντικατάσταση της απόφασης-πλαίσιο 2002/629/ΔΕΥ του Συμβουλίου (ΕΕ L 101 της 15.4.2011, σ. 1).
(2)  Οδηγία 2012/29/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για τη θέσπιση ελάχιστων προτύπων σχετικά με τα δικαιώματα, την υποστήριξη και την προστασία θυμάτων της εγκληματικότητας και για την αντικατάσταση της απόφασης-πλαισίου 2001/220/ΔΕΥ του Συμβουλίου (ΕΕ L 315 της 14.11.2012, σ. 57).

Summary:
Πρωτόκολλο της σύμβασης της ΔΟΕ περί αναγκαστικής ή υποχρεωτικής εργασίας: κύρωση από τις χώρες της ΕΕ
Πρωτόκολλο της σύμβασης της ΔΟΕ περί αναγκαστικής ή υποχρεωτικής εργασίας: κύρωση από τις χώρες της ΕΕ
ΣΥΝΟΨΗ ΤΟΥ ΑΚΟΛΟΥΘΟΥ ΕΓΓΡΑΦΟΥ:
Απόφαση (ΕΕ) 2015/2037 του Συμβουλίου για την εξουσιοδότηση των χωρών της ΕΕ να κυρώσουν το πρωτόκολλο του 2014 στη σύμβαση για την αναγκαστική εργασία (1930) σχετικά με τα θέματα που αφορούν την κοινωνική πολιτική
Απόφαση (ΕΕ) 2015/2071 του Συμβουλίου για την εξουσιοδότηση των χωρών της ΕΕ να κυρώσουν το πρωτόκολλο του 2014 της σύμβασης περί της αναγκαστικής ή υποχρεωτικής εργασίας (1930), όσον αφορά τα άρθρα 1 έως 4 του πρωτοκόλλου σχετικά με τα θέματα που αφορούν τη δικαστική συνεργασία σε ποινικές υποθέσεις
ΣΥΝΟΨΗ
ΤΙ ΠΡΟΒΛΕΠΟΥΝ ΟΙ ΑΠΟΦΑΣΕΙΣ;
Με τις εν λόγω αποφάσεις, οι κυβερνήσεις της ΕΕ εξουσιοδοτούνται να κυρώσουν το πρωτόκολλο, το οποίο η Διεθνής Οργάνωση Εργασίας (ΔΟΕ) ενέκρινε το 2014, και καλούνται να το πράξουν μέχρι το τέλος του 2016. Αυτό δίνει νέα ώθηση στη σύμβαση της ΔΟΕ περί αναγκαστικής ή υποχρεωτικής εργασίας, του 1930, όσον αφορά την πρόληψη της χρήσης της αναγκαστικής εργασίας, ιδίως στο πλαίσιο της εμπορίας ανθρώπων, της προστασίας θυμάτων και της παροχής πρόσβασης σε διορθωτικά μέτρα.
ΒΑΣΙΚΑ ΣΗΜΕΙΑ
Το πρωτόκολλο της σύμβασης της ΔΟΕ περί αναγκαστικής ή υποχρεωτικής εργασίας καλύπτει τους τομείς της κοινωνικής πολιτικής και της δικαστικής συνεργασίας σε ποινικές υποθέσεις που υπάγονται στην αρμοδιότητα της ΕΕ.
Η ΕΕ αυτή καθεαυτή δεν μπορεί να κυρώσει το πρωτόκολλο. Μόνο μεμονωμένες χώρες της ΕΕ δύνανται να το πράξουν. Με τις εν λόγω 2 αποφάσεις, οι κυβερνήσεις της ΕΕ εξουσιοδοτούνται να κυρώσουν το κείμενο, «ενεργώντας από κοινού προς το συμφέρον της Ένωσης».
Η απόφαση 2015/2037 καλύπτει τομείς της κοινωνικής πολιτικής στο πλαίσιο του πρωτοκόλλου, όπως η σχέση εργασίας, ο χρόνος εργασίας, οι εταιρείες προσωρινής απασχόλησης και η υγεία και ασφάλεια στην εργασία, τομείς που έχουν ήδη αποτελέσει αντικείμενο νομοθετικών πράξεων της ΕΕ.
Η απόφαση 2015/2071 καλύπτει ποινικές υποθέσεις στο πλαίσιο του πρωτοκόλλου, όπως την προστασία των θυμάτων αξιόποινων πράξεων. Η ΕΕ έχει ήδη νομοθετήσει στον τομέα αυτόν με τις οδηγίες για την καταπολέμηση της εμπορίας ανθρώπων και την προστασία των θυμάτων.
Η Δανία, βάσει της ρήτρας απαλλαγής της για τον τομέα της ελευθερίας, της ασφάλειας και της δικαιοσύνης, δεν δεσμεύεται από την απόφαση 2015/2071.
Οι χώρες που κυρώνουν το πρωτόκολλο της σύμβασης περί αναγκαστικής ή υποχρεωτικής εργασίας υποχρεούνται να αναπτύξουν μια εθνική πολιτική και ένα σχέδιο δράσης και να συμμετάσχουν στη διεθνή συνεργασία για την κατάργηση της αναγκαστικής εργασίας, σε συνεννόηση με τους κοινωνικούς εταίρους. Πρέπει να λάβουν μέτρα για την πρόληψη της αναγκαστικής εργασίας, τη βελτίωση της προστασίας των θυμάτων και τη δυνατότητα πρόσβασής τους σε διορθωτικά μέτρα, συμπεριλαμβανομένης της αποζημίωσης.
ΠΛΑΙΣΙΟ
              
Η αναγκαστική εργασία είναι η εργασία που εκτελείται εκούσια και κάτω από εξαναγκασμό και αναγνωρίζεται παγκοσμίως ως έγκλημα κατόπιν έγκρισης το 1930 της σύμβασης-ορόσημο αριθ. 29 της ΔΟΕ περί αναγκαστικής ή υποχρεωτικής εργασίας.
Ωστόσο, η ΔΟΕ εκτιμά ότι 20,9 εκατομμύρια άνθρωποι σε όλο τον κόσμο εξακολουθούν να πέφτουν θύματα αναγκαστικής εργασίας. Η συντριπτική πλειονότητα αυτών εντοπίζονται στην ιδιωτική οικονομία, ιδίως με τη μορφή της εμπορίας ανθρώπων για εργασιακή εκμετάλλευση. Το πρωτόκολλο και η σύσταση της σύμβασης περί αναγκαστικής ή υποχρεωτικής εργασίας, που εγκρίθηκαν από τη ΔΟΕ το 2014, στοχεύουν στην ενίσχυση της παγκόσμιας καταπολέμησης όλων των μορφών αναγκαστικής εργασίας.
ΑΠΟ ΠΟΤΕ ΕΦΑΡΜΟΖΟΝΤΑΙ ΟΙ ΑΠΟΦΑΣΕΙΣ;
              
Εφαρμόζονται από τις 12 Νοεμβρίου 2015. Οι χώρες της ΕΕ θα πρέπει να λάβουν τα απαραίτητα μέτρα για να καταθέσουν τα έγγραφα κύρωσης έως τις 31 Δεκεμβρίου 2016.
ΠΛΑΙΣΙΟ
              
Για περισσότερες πληροφορίες, ανατρέξτε στα εξής:
Δικτυακός τόπος της Διεθνής Οργάνωσης Εργασίας σχετικά με τα διεθνή εργασιακά πρότυπα για την αναγκαστική εργασία
ΠΡΑΞΕΙΣ
            
Απόφαση (ΕΕ) 2015/2037 του Συμβουλίου, της 10ης Νοεμβρίου 2015, για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, το πρωτόκολλο του 2014 στη σύμβαση για την αναγκαστική εργασία, του 1930, της Διεθνούς Οργάνωσης Εργασίας σχετικά με τα θέματα που αφορούν την κοινωνική πολιτική (ΕΕ L 298 της 14.11.2015, σ. 23-24)
Απόφαση (ΕΕ) 2015/2071 του Συμβουλίου, της 10ης Νοεμβρίου 2015, για την εξουσιοδότηση των κρατών μελών να κυρώσουν, προς το συμφέρον της Ευρωπαϊκής Ένωσης, το πρωτόκολλο του 2014 της σύμβασης περί της αναγκαστικής ή υποχρεωτικής εργασίας, του 1930, της Διεθνούς Οργάνωσης Εργασίας, όσον αφορά τα άρθρα 1 έως 4 του πρωτοκόλλου σχετικά με τα θέματα που αφορούν τη δικαστική συνεργασία σε ποινικές υποθέσεις (ΕΕ L 301 της 18.11.2015, σ. 47-48)
ΣΥΝΑΦΕΙΣ ΠΡΑΞΕΙΣ
Πρωτόκολλο του 2014 της σύμβασης περί αναγκαστικής ή υποχρεωτικής εργασίας, 1930
τελευταία ενημέρωση 17.03.2016